Papersnake/gushiwen huggingface dataset:
乙酉除夜二首 其一
郑岳（明代）

荏苒岁云暮，悠悠此夕除。城闉人语寂，灯火夜堂虚。

娱老樽馀醁，诒谋架有书。春来身尚健，绿野课耕锄。
竹洞
黄希旦（宋代）

竹洞新开碧玉林，径幽疑入五华深。夜筛明月一天静，昼拥青华四座阴。

剪杖伫看雷雨化，迎风时听凤凰吟。烟霞不用重关闭，尘俗谁能此访寻。
送李希文典教东船里
李延兴（元代）

送君行，君行直到东船里。风物幽回宛似江之南，土壤肥夷可艺稷。

黍茫茫，墟市隔林皋，寂寂衡茅荫溪水。天空鸥鸟閒，地古风俗美。

铿訇教铎振文声，子衿揖让春风里。我欲乘桴直上海之涯，鱼龙掀舞烟涛起。

老翁晒网立船头，儿子叉鱼傍船尾。滩声奏曲响琴窗，水风吹香堕书几。

先生宴坐清可人，陶写神情舒四体。携壶觞，临沼沚，或开襟，或洗耳。

或赋长歌咏古今，或掉扁舟弄清泚。世间万事岂足挂心旌，为问此乐平生还有几。

我欲诛茆结屋与君邻，我欲浮家泛宅学丹子。云水之间，栖迟之乐，可以忘岁年，不知老之将至矣。
南楼
陆游（宋代）

十年不把武昌酒，此日阑边感慨深。
舟楫纷纷南复北，山川莽莽古犹今。
登临壮士兴怀地，忠义孤臣许国心。
倚杖黯然斜照晚，秦吴万里入长吟。
况秀阁二首
朱昱（宋代）

客槎飞过小金山，画栋参差杳霭间。
隐踏鳌头归月府，侧骑龙背出尘寰。
秋生弱水烟霞冷，春至蓬壶日月閒。
遥望严陵钓鱼处，十分全似落星湾。
清江小隐图为赵希贡题
林弼（明代）

爱汝清江小隐居，波光云影满庭除。风帘野店客呼酒，雨棹轻庭人打鱼。

无数青山秋树外，一行白雁暮霞初。看图便拟投簪去，借取閒窗读旧书。
断臂烈妇行
李先复（清代）

长沟之山山矗矗，长沟之水水曲曲。苍崖松老风谡谡，村妇衣单形影独。

织无机丝舂无粟，荆钗蓬鬓颜如玉。良人长征翳可怜，从军输挽秦师前。

阿婆牧犊柴桑外，日斜长望望不还。红轮未暝青山紫，马蹄䠞蹈黄尘起。

轻装宝剑羽林郎，下马斜窥颜色喜。入门偎倚饵甘言，正气刚肠森发指。

孤身匿迹恨无门，事到艰难惟一死。凶徒怒起刃交加，血花泪花落红雨。

中庭电掣雷霆吼，神龙只抱骊珠走。烈妇守身誓拌身，身甘百碎何惜手。

手既断，心如铁，血千行，肠百结。君不见汉代明妃马上娇，铜雀空劳锁二乔。

红颜白骨埋荒草，姓氏谁将烈女标。吁嗟乎！别夫不于室，拜姑不于堂，慷慨赴义何忙忙。

千载而下仰清风，于高山之崔巍兮，与流水之汪洋。
寄正夫判官
彭汝砺（宋代）

数竿严濑钓鱼纶，一幅渊明漉酒巾。天上旧传公子贵，汉阴今见丈人真。

登山临水能胥宇，问舍求田待卜邻。欲作独清无已甚，时将数字寄埃尘。
句
陈尧佐（宋代）

城中三亩宅。
嘲郭凝素
朱泽（唐代）

三春桃李本无言，苦被残阳鸟雀喧。

借问东邻效西子，何如郭素拟王轩。
山斋
陈与义（宋代）

虽愧荷鉏叟，朝来亦不闲。
自剪墙角树，尽纳溪西山。
经行天下半，送老此途间。
日暮烟生岭，离离飞鸟还。
赏春
强至（宋代）

到老能逢几度春，直须饮量强增分。
吟情无际共芳草，游思难收如乱云。
还见春风与桃笑，却教人意叹芝焚。
妖红烂白方争赏，疏竹休夸号此君。
雨中示邻里
陆游（宋代）

寒风吹细雨，白昼见日罕。
经旬废读书，天岂成我嬾？比邻各无废，会面苦不款。
未尝烧茶铛，而况把酒碗。
高谈极奇趣，散去意亦满。
痴点未易名，要是工用短。
题秋塘野鹜图
徐溥（明代）

晋人爱书学野鹜，庾家诸郎真不俗。迢迢青昼图画开，此鸟依然在人目。

良工手握五色毫，写出江南秋一幅。羽毛绚日殊分明，蜀锦新裁仍细簇。

荷花似避颜色鲜，摇落红衣动盈掬。将身不入樊笼中，长年占断澄江曲。

虽然水面只卑飞，远志冲霄比鸿鹄。弋人慎勿张虞机，任渠自下清波浴。
暮秋
陆游（宋代）

闲倾清圣浊贤酒，稳泛朝南暮北风。
射的山前云几片，一秋不散伴渔翁。
辋川集二十首。茱萸沜
裴迪（唐代）

飘香乱椒桂，布叶间檀栾。云日虽回照，森沉犹自寒。
胡文父自燕中回同邦相夜过斋中小集
胡应麟（明代）

故人青眼话从容，明府朱弦并过从。此夕风烟回薜荔，十年星过散芙蓉。

神来未觉匡庐远，梦去先愁越峤重。下榻南州今好在，漫将离色赋飞龙。
乙卯昼锦堂同赏牡丹
韩琦（宋代）

从来三月赏芳妍，开晚今逢首夏天。料得东君私此老，且留西子久当筵。

柳丝偷学伤春绪，榆荚争飞买笑钱。我是至和亲植者，雨中相见似潸然。
官池秋夕
罗隐（唐代）

池边月影闲婆娑，池上醉来成短歌。芙渠抵死怨珠露，

蟋蟀苦口嫌金波。往事向人言不得，旧游临老恨空多。

松醪作酒兰为棹，十载烟尘奈尔何。
春雨
熊禾（元代）

春尽一月雨，米斗钱三千。
江空尽绝市，灶冷厨无烟。
我从莆城尽，四望良凄然。
滨海皆食淡，逻卒相寻挻。
累累起夫役，庶局供熬煎。
玉食宁几何，千百俱并缘。
只今二月节，何暇及种田。
使臣询民瘼，当务固有先。
近仓有陈粟，庶解朝夕悬。
州县价一平，乡闾自然宽。
欲言事何限，何当息民肩。
长芦五绝句
孔武仲（宋代）

吴楚中间天杳茫，愁霖倾卷水洋洋。
千帆渡口低鹏翼，海阔风微不敢翔。
次韵道祖书怀
葛立方（宋代）

白云深处缚柴荆，一壑湾环似有情。
志气萧娘并吕姥，年华张有与殷兄。
浊贤清圣时同酌，上尾平头得共评。
莫问鹤翎由吸菢，此心久与白鸥盟。
共城十吟·其八曰春郊雨后
邵雍（宋代）

雨歇荡余春，天光露太真。
茵铺芳草软，锦濯烂花新。
风触莺簧健，烟舒柳带匀。
如何当此景，闲卧度昌辰。
宣赦
张舜民（宋代）

击鼓填街道，传声过水滨。
国严三岁祀，恩洗万方春。
舟檝随南斗，衣冠拱北辰。
岭南并岭北。多少望归人。
吊盈盈三首
王山（宋代）

弦绝秦筝镜任尘。细腰休舞凤凰茵。
一枝浓艳埋香土，万颗珍珠泾袖巾。
行雨不归魂梦断，落花难伴绮罗春。
汉皇甲帐当年意，纵有芳魂不似真。
洞仙歌
张成可（宋代）

薰风池阁，八叶蓂初展。紫府当年侍香案。见蟠桃频着子，偷荐瑶觞，贪醉寐，谪向人间未满。

青禽传近信，催赴仙班，怪我尘缘未能断。爱吴中山色好，抹月批风，蓑共笠，纵有金章不换。待驾鹤遨访访蓬壶，问海水从来，几番增减。
赠画鱼童秀才
舒邦佐（宋代）

我本江湖一钓徒，锦鳞到眼便欢呼。
他年莼鱠归来日，添个渔午入画图。
玉溪晚钓
陈航（明代）

西山宜落日，乃在桑榆间。泛泛霞彩动，哑哑飞乌还。

倒影丽穹汉，馀晖遍岩峦。安得鲁阳戈，挥之起颓颜。
扬州
宋无（元代）

红桥二十四，明月照笙歌。
若是迷楼在，游人应更多。
初冬快晴陪宣卿叔夏游石头庵过三生藏穷深极
胡寅（宋代）

茂樾初无一鸟鸣，晴曦参错昼阴清。
枫林霜后未全赤，岩菊冬来主自荣。
次刘学录韵并以胡桃寄之
陈宓（宋代）

中腴外劲介如坚，能伴寒松晚菊鲜。
闻道元城心似铁，故教持向蛤蜊前。
次长沙赵督相送惠首座韵
释师范（宋代）

行脚亲曾到地头，固知不是等闲游。
归时有问五峰信，为报龙渊已绝流。
颐斋联日有事於琛亭赋诗聊为解嘲
胡仲弓（宋代）

诗人有公事，日日走琛亭。
紫翠和衣重，香尘满面生。
蚌还江月湿，龙起浪云腥。
薏苡亦何有，奚囊澈底清。
三登乐·注望晓山
陈三聘（宋代）

注望晓山，晴色丽、晨餐应饱。縠纹平、涨天渺渺。倚藤枝、撑艇子，昔游曾到。江山自古，水云转好。怅年来、心纵在，盟寒鸥鸟。故人中、黑头渐少。问几时、寻旧约，石矶重扫。一竿钓月，鬓霜任老。
偈颂一百二十三首
释祖钦（宋代）

秋风生夜凉，坏壁吟寒螀。
的的祖师意，明明不覆藏。
嘉莲诗为汪右湘作 其二
屈大均（明代）

不知一朵还双朵，但是芙蓉即并头。生作鸳鸯那有恨，开成豆蔻似含愁。

丝丝但在泥中藕，片片从飘水上秋。寄语池塘题赋客，休教折向采莲舟。
周美成
岳珂（宋代）

左太冲赋三都十年，门墙藩溷皆著纸笔。予意其因以寓墨池模仿之妙，而未必徒以诧记事备言之述。

不然则亦焉用是物也。如公书法，或者得太冲之彷佛乎。

有凤楼之手，以侈其标度。有香奁之泽，以酝其风骨。

体具态全，夫岂一日。清真之名，公所自出。世不当徒以考公之词赋，尚可因是著公之翰墨也。
维摩像唐杨惠之塑在天柱寺
苏轼（宋代）

昔者子舆病且死，其友子祀往问之。
跰?鲜鉴井自叹息，造物将安以我为。
今观古塑维摩像，病骨磊嵬如枯龟。
乃知至人外生死，此身变化浮云随。
世人岂不硕且好，身虽未病心已疲。
此叟神完中有恃，谈笑可却千熊罴。
当其在时或问法，俯首无言心自知。
至今遗像兀不语，与昔未死无增亏。
田翁里妇那肯顾，时有野鼠衔其髭。
见之使人每自失，谁能与结无言师。
衔泥燕
胡奎（元代）

衔泥燕，尾毵毵。昨日衔泥在城北，今日衔泥在城南。

城南华屋故巢改，城北故巢无复在。裴回不敢离旧栖，主翁一别何时归。
贫居
王建（唐代）

眼底贫家计，多时总莫嫌。蠹生腾药纸，字暗换书签。

避雨拾黄叶，遮风下黑帘。近来身不健，时就六壬占。
新晴
许及之（宋代）

两旬衰病与阴霖，徒有幽园日涉心。晓色半窗惊睡起，鸟声丛树索诗寻。

熙怡意象池亭满，履历工夫杖屦深。掉脱乌巾向人说，市朝不乐似山林。
春意五绝 其五
欧阳澈（宋代）

送墨层楼水墨天，柳堤花坞渐夭妍。教童为控寻春马，好事谁能乞酒钱。
和梅花百咏诗 其九十四 乍开梅
王夫之（明代）

蚌胎微吐露灵砂，略与东皇报岁华。底事花魂多荏苒，逼人诗思在些些。
次鲁直烹密云龙之韵 其三
黄裳（宋代）

三峰峭拔如武夷，秀气入草根干丰。秋堂一笑诗相共，竹杖未化谁知翁。

非特鹰爪致我啜，芋栗亦慰肠中空。

脩鱼上钓开酒瓮，但欲醉我君宁同。须饮一斗寄混沌，吹使自觉桃源风，此言当践非相笼。

百岁岂能空自窘，万顷汪汪同一本。
和江邻几省中赏小桃
梅尧臣（宋代）

年年二月卖花天，唯有小桃偏占先。
初见嫩红无不喜，终知俗艳几多妍。
邻翁已折郊园里，贵客争夸粉署边。
可惜工夫吟向此，会须留醉牡丹前。
过广济圩三首
杨万里（宋代）

两渠水夹一堤宽，个是东皇大御园。
旋插绿杨能几日，新枝已自不胜繁。
题貂黄岭官军
韦庄（唐代）

散骑萧萧下太行，远从吴会去陈仓。

斜风细雨江亭上，尽日凭栏忆楚乡。
闻胡司空附郭成新居赋此以寄
徐贯（明代）

年来高卧白云乡，附郭新成绿野堂。一代功名昭汗简，百年心事付沧浪。

梦回殿阙层霄迥，兴在山林清昼长。三径萧然无个事，黄花老圃有馀香。
浮翠桥二首
郭印（宋代）

竹底寒流驶，幽深客可招。
壶中无尽景，更渡一浮桥。
孝宗皇帝挽词五首
陈傅良（宋代）

贞观真英主，三王合庶几。
此时生后圣，端欲踵前徽。
济世功何异，除凶志偶违。
辛勤三十载，十渐更无讥。
拜淮阴侯庙
李一契（明代）

忍辱屠门未可非，河边一饭迹尤奇。三分若决蒯通策，中尉黄金总浪施。
浪淘沙慢·万叶战
周邦彦（宋代）

万叶战，秋声露结，雁度沙碛。细草和烟尚绿，遥山向晚更碧。见隐隐、云边新月白。映落照、帘幕千家，听数声、何处倚楼笛？装点尽秋色。脉脉。旅情暗自消释。念珠玉、临水犹悲感，何况天涯客？
忆少年歌酒，当时踪迹。岁华易老，衣带宽、懊恼心肠终窄。飞散后、风流人阻。兰桥约、怅恨路隔。马蹄过、犹嘶旧巷陌。叹往事、一一堪伤，旷望极。凝思又把阑干拍。
与徐甥师川
黄庭坚（宋代）

师川外甥奉议：

别来无一日不奉思。春风暖暖，想侍奉之余，必能屏弃人事，尽心于学。前承示谕：“自当用十年之功，养心探道。”每咏叹此语，诚能如是，足以追配古人，刷前人之耻。然学有要道，读书须一言一句，自求己事，方见古人用心处，如此则不虚用功；又欲进道，须谢去外慕，乃得全功。古人云：纵此欲者，丧人善事。置之一处，无事不辨。读书先净室焚香，令心意不驰走，则言下会理。少年志气方强，时能如此，半古之人，功必倍之。甥性识颖悟，必能解此，故详悉。及之夏初，或得相见。因五舅行草草。
寄馀杭全安石段少连二從事
范仲淹（宋代）

分携俱是佐高牙，两地光尘自等差。
荣事日趋丞相府，道情时过老君家。
双鸿得侣知风便，一鹤思鸣对露华。
早晚相将云汉外，重为龙友免天涯。
登六和塔
董嗣杲（宋代）

阑槛倚云汉，身疑出上方。
乾坤一指顾，吴越两消亡。
海接空江白，山分落日黄。
伍胥遗恨在，秋草隔沙长。
与刘两峰
萧立之（宋代）

可竹诗来为说君，采蘋宫冷尚疑尘。人生不幸有奇祸，天道终当与善人。

蔡琰援琴应制曲，寿昌见母足娱亲。两峰座上客常满，芋栗杯盘日夜春。
箕卜
陆游（宋代）

孟春百草灵，古俗迎紫姑。
厨中取竹箕，冒以妇裙襦，竖子夹扶取，插笔祝其书，俄若有物凭，对答不须臾。
岂必考中否，一笑聊相娱，诗章亦间作，酒食随所须。
兴阑忽辞去，谁能执其袪。
取箕畀灶婢，弃笔卧墙隅。
几席亦已彻，狼藉果与蔬。
纷纷竟何益，人鬼均一愚！
出游
陆游（宋代）

东阡南陌适逢晴，小蹇轻装短作程。
白水满陂秧马跃，绿阴遶舍纬车鸣。
过村小妇凭墙看，入寺高人揽祴迎。
剩倩东风吹柳絮，放翁诗到此时成。
大望州
范成大（宋代）

望州山头天四低，东瞰夷陵西秭归。
峡江微茫细如带，江外千峰青打围。
黄牛庙矶石如劈，想看惊湍虎须白。
水行陆走俱险艰，安得如鸟有羽翼？
六州
佚名（宋代）

承天统，圣主应昌辰。宝箓降，飚游至，瑞命庆惟新。崇大号，仰奉高真。献岁当初吉，天下皆春。谒秘宇、藻卫星陈。芗霭极纷纶。琼编焜耀，仙衣綷?，垂旒俯拜，荐献礼惟寅。芬芳备，精衷上达穹旻。尊道祖，享清庙，助祭万方臻。升泰畤、缛典弥文。侍群臣。汉庭儒雅彬彬。烟飞火举毕严禋。天地降氤氲。高临华阙，恩覃动植，庆延宗社，圣寿比灵椿。
偈颂一百二十三首 其一二二
释祖钦（宋代）

春山重重，夜雨濛濛。长连床上，闭眉合眼，睡到晓钟。

心也空，法也空，不起第二念，坐断主人翁。
闻子瞻重游南山
苏辙（宋代）

终南重到已春回，山木缘崖绿似苔。
谷鸟鸣呼嘲独往，野人笑语记曾来。
定邀道士弹鸣鹿，谁与溪堂共酒杯。
应有新诗还寄我，与君和取当游陪。
听雨堂记
袁中道（明代）

乙未，中郎令吴，念兄弟三人或仕或隐，散于四方，乃取子瞻怀子由之意，扁其退居之堂曰“听雨”。十月，予往吴省之，见而叹曰：“吾观子瞻居宦途四十余年，即颠沛流离之际，室家妻子潇然不在念，而独不能一刻忘情于子由，夜床风雨之感无日无之，乃竟不得与子由相聚也。”

嗟乎！宋自仁宗以后，皆非治朝也。子瞻之肮脏好尽，子由之狷介寡合，皆山林之骨，非希世取功名之人也。古之君子，有一人知之，则可以隐。夫孰有子瞻与子由两相知者？以两相知之兄弟，而偕隐于山林，讲究性命之理，弹琴乐道，而著书瑞草、何村之间，恐亦不大寂寞也；而乃违性乖质，以战于功名之途，卒为世所忌，几至于死。彼黄州之行已矣，元祜初，既得放归阳羡，当此时，富贵功名之味，亦既尝之矣；世路风波之苦，亦既历之矣；己之为人，足以招尤而取忌，亦大可见矣，肱已九折矣。或招子由至常，或移家至许，或相携而归，使不得遂其乐于中年者，庶几得遂于晚岁，亦奚不可。胡为乎招即来，麾即去，八年荣华，所得几何？而飘零桄榔之下，寂寞蜒岛之中，濒海相逢，遂不得与子由再见，此吾之所不晓于子瞻者也。夫人责自照。陶潜之可仕而不物，以其性刚耳。子瞻渡海以后，乃欲学陶，夫不学之于少，而学之于老，是贼去而弯弓也。

今吾兄弟三人，相爱不啻子瞻之于子由。子瞻无兄，子由无弟，其乐尚减于吾辈。然吾命薄，或可以免于功名。独吾观两兄道根深，世缘浅，终亦非功名之品。而中郎内宽而外激，心和而迹孤，尤与山林相宜。今来令吴中，令简政清，了不见其繁，而其中常若有不自得之意。岂有鉴于子瞻之覆辙，彼所欲老而学之者，中郎欲少而学之乎？如是则听雨之乐，不待老而可遂也，请归以俟。
安定侯曲
温子升（魏晋）

封疆在上地，钟鼓自相和。美人当窗舞，妖姬掩扇歌。
岁暮晚泊，望庐山不见，因怀岳僧呈察判
李建勋（唐代）

贪程只为看庐阜，及到停舟恨颇浓。云暗半空藏万仞，

雪迷双瀑在中峰。林端莫辨曾游路，鸟际微闻向暮钟。

长愧昔年招我入，共寻香社见芙蓉。
冬夜烧笋供茶教子弟联句
程敏政（明代）

坐拥寒炉夜气清，烹茶烧笋散閒情。品从雀舌分佳味，价许龙孙得贵名。

七碗喜催诗兴竦，百壶真谢酒权轻。疏窗已上梅花月，更取瑶琴鼓再行。
贺新凉 雨中晓发南谷，用蒋竹山韵
顾太清（清代）

几阵鸡鸣了。听潇潇、雨声不住，天光渐晓。料理行装催早发，多是崎岖山道。

况秋潦、行人更少。夹路山花如堆锦，载秋光不尽车箱小。

丹砂颗，缀酸枣。

长空不肯阴云扫。荡烟丝、垂杨处处，凉蝉嘶老。禾黍披离高原上，一夜西风吹倒。

涨溪水、孤村环抱。转过云岗回头望，认依稀、高岭横天杪。

云又起，四山杳。
满江红 其一 洪都生日不张乐，自述
吴泳（宋代）

手摘桐花，怅还是、春风婪尾。按锦瑟、一弦一柱，又添一岁。

紫马西来疑是梦，朱衣双引浑如醉。较香山、七十欠三年，吾衰矣。

红袖却，青尊止。檀板住，琼杯废。淡香凝一室，自观生意。

事业不堪霜满镜，文章底用花如绮。笑江滨、游女尚高歌，滕王记。
春日杂言十一首
赵蕃（宋代）

兰也结根幽且深，若为容易出山林。
定知亦以香为累，不尔人于何处寻。
自然
彭汝砺（宋代）

皇天典下民，实亦付自然。祸福与是非，日夜相推迁。

譬犹泥在钧，随分有丑妍。丑非其所恶，妍非其所怜。

彼怜吾不知，方知乐其天。
为何元科题其世父小山别号
湛若水（明代）

小山光景小山知，九仞元从一篑为。明月照山无大小，小山榻上看盈亏。
送陆处士还太仓
程敏政（明代）

老人住海上，高隐不出门。一朝念游子，乃驾北来辕。

南风吹尘净，忽忽止行轩。游子迎再拜，喜极不可言。

是时子方贵，执经奉储垣。朝回寡人事，退食多公餐。

老人乐兹养，心志静不烦。秋气澹欲来，中宵梦丘樊。

呼儿整归棹，回波浩澶澶。逸驾既莫扳，为寿奉酒尊。

颇闻老人语，去住非所论。愿儿崇正学，不愧宣公孙。

到家应几时，及此芳桂繁。望望渔樵侣，悠悠水云村。

岂独相劳苦，而不知本原。古来慈孝心，坐使薄俗敦。

我歌送执事，典型谅斯存。
偈颂一百零三首 其七十四
释月涧（宋代）

瞿昙错认者星儿，动地惊天谁阿谁。奉劝诸人今夜里，只消熟睡到鸡啼。
金陵怀古
王安石（宋代）

六代豪华空处所，金陵王气黯然收。
烟浓草远望不尽，物换星移度几秋。
至竟江山谁是主，却因歌舞破除休。
我来不见当时事，上尽重城更上楼。
湖上即事
陈起（宋代）

波光山色两盈盈，短策青鞋信意行。
葑草烟开遥认鹭，柳条春早未藏莺。
谁家艳饮歌初歇，有客孤舟笛再横。
风景无穷吟莫尽，且将酩酊乐浮生。
渔家傲（作浮图语送深上人游庐山）
吕渭老（宋代）

闻道庐山横广泽。晴空万顷波涛白。上有至人营窟宅。经游客。古今多是烟霞谪。

一钵上人轻六翮。选场要射如来策。点化黄金非妙药。难堪酌。三生一口都吞却。
依韵和吴冲卿新葺南斋
梅尧臣（宋代）

移病新秋厌直庐，自将僮仆治前除。
已栽楚客江边草，不学严陵濑上鱼。
红穗拂栏何蒨粲，绿丛无水亦萧疏。
从今有月君须饮，况与朋亲共舍居。
香水
毕田（宋代）

坎上浮图已拂天，椒兰遗馥尚依然。
九重无复脩常贡，空有香名与邑传。
论语·闻政章四首
陈普（宋代）

尽心尽性自仪刑，得有相知道可行。
万世无穷干禄法，深劳子贡不推明。
唐许浑乌丝栏诗真迹赞
岳珂（宋代）

玉{上竹下氏}诗府旌阳仙，骖鸾翳凤珊瑚鞭。
羽裳云锦朝帝垣，天凤戛佩披瑯玕。
瑶阶十二琪树连，珠晖璧魄环非烟。
手按碧蕊丹葩鲜，昆阆七七争芳妍。
翩焉来下探九渊，攫颔惊起龙正眠。
茫茫尘劫今几年，北斗柄烂东海田。
袖中琲琲辉且圆，琤琮落笔如流泉。
乌拦锦襟余百篇，狱宝上烛牛斗躔。
御题小玺今宛然，已散复合庸非天。
鲸鱼东去云浪翻，晴昼昳荡开虎关。
紫金浮玉月满川，大招为赋乘槎骞。
出邑
刘黻（宋代）

出邑欣逢友，不知三岭遥。
云深山失树，月上海生潮。
县小官租急，年荒酒户销。
且寻僧舍泊，第一免喧嚣。
袁梅岩
释志南（宋代）

袁梅岩，名不详。
朱熹曾荐释志南至袁处。事见《诗人玉屑》卷二○。
寄墨代书赠杨时
贺铸（宋代）

徂来雪压苍松颠，沦膏根柢蟠蜿蜒。
樵斤剪析石火热，曲突百步凝梢烟。
蒲萄秋颗累累悬，海胶九炼堪续弦。
力捣万杵臼欲穿，剂成圭璧随方圆。
点漆比色石比坚，坐令李韦羞居前。
陈台潘谷老且贤，授唯识者不计钱。
是翁解化如蜕蝉，後可继此无闻焉。
付君一圭款识全，保护谨密何千年。
君家清风宜世传，不特谈玄须草玄。
赠花光老
黄庭坚（宋代）

浙江衲子静无尘，个个庄严服余新。
何似乾明能效古，渠知北斗里藏身。
光孝寺
汪森（清代）

招提郡西北，旧是虞翻苑。祝发来南能，禅林契深眷。

兹维风与幡，心动随所转。见道发高言，宗风垂一线。

我来趁媛凉，徙倚石栏遍。池荷已萧索，倒影开镜面。

东为菩提坛，夭矫虬龙见。遗植传齐梁，修条郁葱茜。

霜皮经雨缁，露叶迎风颤。想当结子时，累累若珠串。

闲登卧佛楼，梯级绝攀援。为感法门衰，津梁岂应倦。

岿然铁浮图，千像孰锻炼。舍利知有无，恒人罕流眄。

藏经在一室，贝叶堆千卷。缅怀唐相授，莫睹滩哥砚。

日永钟磬闲，深林坠花片。暑气不侵人，临流撤纨扇。

尘事苦匆迫，佳游谢谈宴。渐觉暝烟生，徘徊有余恋。
梅花数枝，篸两小瓷瓶。雪寒一夜，二瓶冻裂
杨万里（宋代）

何人双赠水精瓶，梅花数枝瓶底生。
瘦枝尚带折痕在，隔瓶照见透骨明。
大枝开尽花如雪，小枝未开更清绝。
争从瓶口迸出来，其柰堪看不堪掇。
人言水精初出万壑时，欲凝未凝如冻脂。
上有江海花正盛，吹折数枝堕寒镜。
玉工割取到人问，琢出瓶子和梅看。
至今犹有未疑处，瓶里水珠走来去。
只愁窗外春日红，瓶子化作亡是公。
乾上人会余长沙
释德洪（宋代）

兀坐思归不举头，窗风为我翻书叶。众中闻语认乡里，便觉石书寒叠叠。

云庵已作白塔新，当眼风枝心欲折。道人丛林十年旧，古寺青灯夜相接。

失声方欲问江南，忽忆去年淮上别。

逃空蛩然闻足音，见子令人解愁结。地炉火冷霜月苦，一室諠哗终暖热。

湘山破晓立俜停，秀抹铅华馀积雪。故应山亦为余喜，隔岸遥看圆笑靥。

千岩佳处可同游，明日波晴当理楫。
友人元敏示以三题乃赓而和之
释智圆（宋代）

试金石真伪立可辨，
贞姿号试金。虽无褒贬口，
似有是非心。采取山溪远，
缄藏箧笥深。矿人如未决，
终日自相寻。
四月初十日得蜂虿茧丝之句
方回（元代）

深言惧忤时，聊复一评之。
靡暇防蜂虿，惟工竭茧丝。
因循终不恤，平定岂无期。
麦赭秧田废，人家半忍饥。
和喻景山
陈宓（宋代）

一榻无尘便觉凉，半生场屋鬓将黄。
而今已办还山计，对卷烧香爱日长。
访吴子珍新居
谢逸（宋代）

岁晚穷愁催急晷，吾人学道心如水。共访延陵季子孙，呼儿酌酒烹双鲤。

新有扬雄宅一区，旧闻孟母邻三徙。卜居清旷慕长统，近市喧嚣惭晏子。

但得门容长者车，何须声有尚书履。他年羔雁列君庭，吉士恐为君子使。
和何斯举戒食牛
李弥逊（宋代）

饥肠慕膻腥，如渴待拾法。
虽穷爪掌劳，不助唇吻湿。
属厌能几何。忍复贵难得。
三牺良可哀，一割傥未急，
贪夫恣糜烂，粱稻委鹅鸭。
鸾刀久纷纶，馀胾犹在幕。
宁思百亩间，功大等黔赤。
翻令杂杂豚，就死不见白。
置食为三叹，起坐或忘帻。
若人妙箴规，隐恻鬼神泣。
由仪见古风。未使斯文缺。
药石知良医，乐饵止过客。
仁言可绅书，善应知响集。
跋眉山程仁万言书草
杨万里（宋代）

峨眉山下三苏乡，至今草木文章香。
近时英妙有程郎，数寸管底翻锦江。
向来曾草三千牍，流涕大息仍痛哭。
九虎当关北斗深，十年买桂炊白玉。
荆溪溪上相识初，君犹少年我壮夫。
帝城再见各白须，袖中一纸梁溪书。
剡藤方策一万字，犹带权书衡论味。
君不见古来富贵扫无痕，只有文章照天地。
如梦令
刘云琼（清代）

花滴雨香莺啄。波皱云纤鱼掠。谁动护花铃，宝弹暗敲金箔。

轻薄。轻薄。人被柳丝兜着。
菩萨蛮
张桂（宋代）

东风忽骤无人见。玉塘烟浪浮花片。步湿下香阶。苔粘金凤鞋。

翠鬟愁不整。临水间窥影。摘得野蔷薇。游蜂相趁归。
始宁倪文正公新祠神弦曲
全祖望（清代）

舜江兮汤汤，夏湖兮茫茫。太保陟降兮自帝之旁，衣云阁圮兮茂草荒。

太保东归兮思故乡，百年恩命兮堂堂。坠典初昭兮曰使君之臧，三菁山高兮夜有寒芒。

讲堂兮峨峨，诸生连袂兮鼓箧而歌。诵儿易兮声牙多，扬乌莫遇兮奈之何。

我欲毕业兮鬓已皤，前瞻金罍兮五行星罗。参同橐籥兮地灵不磨，太保揖让其间兮皋比时过。

撷蘋藻兮奠清波，佑启经林兮产菁莪。唏鹃破涕兮一笑，太保既醉兮祝宗致告。

岂弟使君兮神所劳，亶有功兮名教。诸生读书兮惟忠与孝，枌榆兮有曜。

太保行兮神旌夹道，谁矾黄绢兮题墨妙。
和郡人汤倅中秋月
虞俦（宋代）

怪底今宵眼界宽，银潢不动蘸金盘。
未应天上追时好，无奈人金别样看。
酒盏飘零惊鹤唳，笛声哀怨起龙蟠。
经年不复南楼梦，且作三人取次欢。
赠画者徐琛
陈长方（宋代）

我行江南江北山，真赏会心那可数。
独爱黄陵古庙前，四水粘天迷浦溆。
胸中历历着山川，有句如枝不容吐。
欲将写作无声诗，笔底愧非韦与许。
今年南走到闽越，归踏雪峰由后路。
蛇行山腹动十里，屏列奇峰疑八柱。
连云直拟穿天心，飞瀑横看如急雨。
盘涡雷吼又奔注，小立只忧蛟鳄怒。
何异周南太史家，西上九疑东访禹。
君能点染出江山，造物炉锤困掀侮。
李成不作郭熙死，谁谓今人不如古。
五日一水十日石，得意无烦用心苦。
君观宋迪传深趣，元在颓墙破环堵。
正如草圣得神逸，担夫争道公孙舞。
吾言有味君细听，领略当同少林祖。
西禅饯董溪翁
赵时儋（宋代）

西浦风寒水自流，迢迢行李又归休。
今宵古寺吟边酒，明日长归客里舟。
溪路梅花催雪兴，旗亭竹色伴云愁。
还家更为明时出，莫向渔矶老钓钩。
过屈大夫清烈庙下
魏了翁（宋代）

鸾皇栖高梧，那能雇鸱枭。
椒兰自昭质，不肯化艾萧。
人生同一自，气有善不善。
一为君子归，宁受流俗变。
云何屈大夫，属意椒兰芳。
兰皋并椒丘，兰藉荐椒浆。
骚中与歌首，兰必以椒对。
谓椒其不芳，谓兰不可佩。
经言混凡草，臭味自尔殊。
亡何岁时改，二物亦变自。
以兰为可恃，委美而从俗。
椒亦佞且慆，干进而务入。
椒兰信芳草，气质自坚好。
胡为坏於廷，晚节不可保。
意者王子兰，与夫大夫椒。
始亦稍自异，久之竟萧条。
迨其羽成性，甘心受芜秽。
不肯容一原，宁以宗国毙。
禹皋於共鲧，旦封与鲜度。
同根复并生，何尝改其故。
原非不知人，观人亦多涂。
治朝中可上，乱世贤亦愚。
况原同姓卿，义有不可去。
所望於兄弟，谓其犹可据。
我本兄弟女，孰知胡越予。
以是观离骚，庶几原心乎。
或云芷蕙等，岂必皆名氏。
骚者诗之余，毋以词害意。
仲尼作春敉，定哀多微词。
楚这嬖小臣，况亦有不知。
青谿小姑曲
吴鼎芳（明代）

十五盈盈学解愁，珠帘不卷倚箜篌。
多情明月无情水，夜夜青溪映酒楼。
东归
罗邺（唐代）

日日唯忧行役迟，东归可是有家归。都缘桂玉无门住，

不算山川去路危。秦树梦愁黄鸟啭，吴江钓忆锦鳞肥。

桃夭李艳清明近，惆怅当年意尽违。
题卞大夫西湖所居
刘攽（宋代）

献玉晚见售，刺虎有馀勇。宦游四十年，老发成种种。

乘轩非不荣，半刻未为冗。而有田园归，末路益光宠。

平湖澹空阔，古木俱秀耸。樵斧间渔舟，稻畦连麦陇。

田舍易所求，达生厚自奉。晏眠胜饮冰，一笑异将恐。

予亦濩落人，不知物外重。卖书问东家，此计行接踵。
九日诸人集於资福阁次高季应韵三首
林季仲（宋代）

戏马台前草自妍，英雄何在竟茫然。
江河犹带重阳恨，父老空茫旧事传。
去雁来鸿波浩荡，夕阳流水树芊眠。
休休世味从来恶，细嚼霜英慰暮年。
禅人发心丐席求颂
释正觉（宋代）

吉祥长者草茸茸，香软登机棱路通。
卷去若入呈己事，得来与我展家风。
默游两岸雪芦外，瘦坐五湖烟水中。
未许春眠梦蝴蝶，大方引步劫壶空。
伏蒙留守相公赐示陪太师潞公东田宴集诗辄敢
司马光（宋代）

舞雩新雨浃公田，水满东溪上下天。
行径乍于初见笋，浮舟正好未生莲。
弦收裂帛胡琴阙，袖结清风楚舞妍。
相国火城光满路，夜归不假玉蟾圆。
和懋贤闻道矩小轩置酒助以酒果副之以诗
司马光（宋代）

芙蓉幕下惜余闲，不使芳华取次残。
珍果醇醪与新句，并将佳味助清欢。
再送师厚
文同（宋代）

久使西南此召还，鹿头东去渐云山。
莫嫌策马经烧栈，正好题诗到散关。
财利文书犹络绎，边防田地已朱殷。
奇谋不吐将何用，况是归临咫尺颜。
西河·金陵怀古次美成韵
彭孙贻（明代）

龙虎地，繁华六代犹记。红衣落尽，只洲前，一双鹭起，秦淮日夜尽东流，澄江如练无际。
白门外，枯杙倚，楼船朽橛难系。石头城坏，有燕子衔泥故垒。倡家犹唱后庭花，清商子夜流水。
卖花声过春满市。闹红楼，烟月千里。春色岂关人世。任野棠无主，流莺成对，衔入临春故宫里。
趣成父酿酒用子进家法故及其昆仲
赵蕃（宋代）

闻道名方曾口授，定应买秫趁冬炊。
小须旬月酿当熟，寄我茅斋不可迟。
次韵刘后村所赠延庆主僧圭复翁诗三首
陈著（宋代）

古往今来几过帆，天高地下一浮庵，
与翁相见亦偶尔，一笑无言意自参。
答黄薮富道
王令（宋代）

角角适时足，力走犹或迟。
从而不逮人，不若坐视之。
而予始用此，已无先人思。
间自念斯世，固亦未易为。
以其得而惭，曷若退自宜。
老身可孔颜，饿死犹夷齐。
予心最乐此，尤喜用自持。
岂将六尺躯，贱易五羖皮。
但无百亩田，得抱刚气归。
年来事穷蹙，露暴无自依。
姊寡不能嫁，儿孤牵我啼。
平生事文字，无路活寒饥。
勉从进士科，束若缚襁儿。
时时忽自笑，往往穷加悲。
有如高飞鸟，中路饥自低。
锐知从食来，不意身投黐。
神龙拏白日，挟雨万里飞。
使其口有衔，安得无驯随。
虽然平生志，固未忍相遗。
闲时自散开，纵吟助嘘唏。
财将舒己私，岂敢偷人知。
黄君道德者，术业何颀颀。
手提九黄钟，旁取折龠吹。
悬知失气类，误以唱和期。
不知里社歌，不可郊庙施。
况余衰病余，有气亦已卑。
加之困俗学，羝角方牵羸。
诗陈尽自道，幸子怜无疵。
文殊院
刘芳洪（清代）

策杖寻幽处，沿回松径开。秋深千树醉，云破一峰来。

白日行深院，青莲护讲台。悠然何所得，身世委浮埃。
又借韵小行
刘过（宋代）

杖屦寻诗问所由，一天划木叶知秋。
天低云淡村村好，雨过山深物物幽。
斑驳岩头苔藓湿，钩辀树尾鸟声柔。
眼前不见市朝事，始笑从前利禄谋。
蝶恋花·暮春别李公择
苏轼（宋代）

簌簌无风花自堕。寂寞园林，柳老樱桃过。落日有情还照坐，山青一点横云破。
路尽河回人转舵。系缆渔村，月暗孤灯火。凭仗飞魂招楚些，我思君处君思我。
题曹坑铺
李公明（宋代）

明星落深水，晚电起孤云。
去去风前棹，迢迢竹外村。
山回依草驿，岸落出芦根。
亲月照人冷，今宵清梦魂。
山斋会别
司马扎（唐代）

春草平陵路，荷衣醉别离。
将寻洛阳友，共结洞庭期。
星月半山尽，天鸡出海迟。
无轻此分手，他日重相思。
补新宫（新宫三章，章八句）
丘光庭（五代）

奂奂新宫，礼乐其融。尔德惟贤，尔□维忠。

为忠以公，斯筵是同。人之醉我，与我延宾。

奂奂新宫，既奂而轮。其固如山，其俨如云。

其寝斯安，□□□分。我既考落，以燕群臣。

奂奂新宫，既祭既延。我□□镛，于以醉贤。

有礼无愆，我有斯宫。斯宫以安，康后万年。
穷冬长途触物遣兴
曾丰（宋代）

蹀躞牛归栅，翱翔鸟认巢。
垂云低暗水，倒影上明梢。
春岂有偏意，梅无未破苞。
吾心已忘物，聊与物相嘲。
满江红 暮秋感怀
洪炳文（清代）

三尺枯桐，弹不出、古人怀抱。空羡那、闲云孤鹤，海天春晓。

抚髀每嗟吾辈晚，着鞭已让他人早。笑闲身、何处寄闲愁，吟诗好。

花落尽，空幽草。梦醒后，馀啼鸟。怅文人、前身孽障，一生难了。

忏悔无从空五蕴，求仙孰是通三岛。且闭门、种菜玩时光，英雄老。
咏梅 其二
方国骅（明代）

每到严冬眼自骄，嵯峨一树倚山腰。偏怜塞上将军笛，不负高楼玉女箫。

霜色欲销逋客鬓，雪花全染逐臣貂。曾闻处士惭封禅，犹向江皋共寂寥。
偈颂一百二十三首
释祖钦（宋代）

皇图更统，佛运亦新。
四海八蛮，咸倾化日，
穷岩绝壑，共舞阳春。
登升元阁
李建勋（唐代）

登高始觉太虚宽，白雪须知唱和难。云渡琐窗金榜湿，

月移珠箔水精寒。九天星象帘前见，六代城池直下观。

唯有上层人未到，金乌飞过拂阑干。
题贵池驿壁
佚名（宋代）

昨日雨，今朝晴。
前月小，后月大。
君欲问百年，百年如此过。
孰为辱，孰为荣。
何者福，何者祸。
山中多白云，莫教脚一蹉。
野云赴三衢酒官
释居简（宋代）

跌宕四十年，吴霜变玄发。卓然所不变，傲寒勇弥决。

醉翰笔为祟，狂歌酒作孽。煮字不疗饥，袖手不求热。

囊羞一簪直，腰嫌五斗折。狼饱千里肉，豕卧半寻穴。

于菟道边窟，蝼蚁梦中垤。骥困黄泥阪，驽践黄金埒。

臣朔漫诙谑，侏儒笑明哲。生女不生男，跨灶亦超绝。

安得径尺蝉，冠此半簪雪。县官严榷酤，一官弗徒设。

安知涤器时，已有谕蜀节。莫羡白头吟，自看柯山月。
正月十六夜重赋
王夫之（明代）

出岫试娟娟，光侵落照天。昨宵深困雨，初夜未亏圆。

透碧融霜气，凝晖款夕烟。梅香来近远，稍觉送微暄。
中秋佳月怀杜安行冯当可二首 其一
郭印（宋代）

西风捲尽片云浮，天宇团圆素月流。玉斧修成三夜景，银盘赛过十年秋。

佳人渺邈心相照，羁客徘徊影共愁。安得仙娥一招手，驱鸾驾鹤上琼楼。
游清远峡山寺
区大相（明代）

香刹住峰头，花宫俯夕流。猿吟丹嶂静，鹤坐小松幽。

片石窥僧榻，归云碍佛楼。迟回无不可，乘月上方留。
春早得雨
陆游（宋代）

稻陂方渴雨，蚕箔却忧寒。
更有难知处，朱门惜牡丹。
途中
徐照（宋代）

只影微阳外，青山自郁盘。
未经千里远，欲寄一书难。
堠碣苔侵字，鱼塘水过栏。
西风吹树叶，不部客衣单。
题周谏别业（予寺与周生所居俱临苕水）
皎然（唐代）

隐身苕上欲如何，不著青袍爱绿萝。柳巷任疏容马入，

水篱从绿许船过。昂藏独鹤闲心远，寂历秋花野意多。

若访禅斋遥可见，竹窗书幌共烟波。
定风波·席上送范廓之游建康
辛弃疾（宋代）

听我尊前醉后歌，人生无奈别离何。但使情亲千里近，须信。无情对面是山河。(无奈 一作：亡奈)
寄语石头城下水。居士，而今浑不怕风波。借使未如鸥鸟伴；经惯，也应学得老渔蓑。
归自京口舟中读青华秘文一首
黄省曾（明代）

江览意仍馀，舟行向碧虚。四空连物色，孤影入樵渔。

流水送归兴，白云看道书。平生紫霞想，去矣欲飘如。
石门寺前溪上有亭余榜以通幽陈丞有诗次韵三
李弥逊（宋代）

欲将老眼饱烟云，深处更有藤萝扪。
故人声迹应自绝，不寄一行山巨源。
忆在京洛遇鸣皋游契甚洽一别五载鸣皋既赴召玉京余亦轗轲家难偶祝生如华携所业印正门下诗以勖之
胡应麟（明代）

昔余寓京华，红颜发垂腰。翩然遇祝生，里闬同游遨。

矫如长空鹤，清唳闻九皋。呻吟落珠贝，咳唾飞璚瑶。

奇情两突兀，衣被长飘飘。青箱破万卷，白眼持双螯。

调笑谪仙人，骑鲸堕烟霄。悲伤杜陵叟，二顷荒衡茅。

马迁下蚕室，相如困中消。东方枉设难，子云徒解嘲。

造物真小儿，役我随尘嚣。黄土抟下愚，茫茫若蟭蛲。

南阳贵宾客，什九横金貂。盗蹠葬东陵，高坟郁嶕峣。

伯夷饿西山，腐骨湮蓬蒿。陶朱窃西子，黄金压波涛。

屈原有何罪，委身饲鱼蛟。为善福安厝，为恶刑安逃。

长当毕吾愿，痛饮歌离骚。狂思捧北斗，醉欲呼天瓢。

玉女令鼓瑟，仙童使餔糟。穷年谇司命，真宰为嗷嗷。

以兹诉上帝，帝怒驰神飙。雷公击天鼓，屏翳嘘风潮。

青天拆龙剑，易水寒萧萧。吞声出京洛，洒泣沾河桥。

一与此生别，三年隔东郊。煌煌白玉楼，倏已升岧峣。

山阳怆邻笛，玉洞闻鸾箫。归来瀫川上，一室藏鹪鹩。

俗子遍阛阓，可人费招邀。尘埃闭穷巷，草色盈疏寮。

科头诵四部，赤脚翻缃缥。蟭螟鉴止足，偃鼠明逍遥。

皇天未悔祸，家门日煎熬。慈亲悴霜露，稚子埋山椒。

晨牝噪高堂，孽狐瞰林巢。戚戚类冯衍，皇皇逾孝标。

人生亦何乐，七尺徒烦劳。逝将弃家室，六合穷荒要。

翩然挟大鹏，九万腾扶摇。嗟咨念良友，宿草迷荒坳。

阳春慨永绝，白雪空长谣。欢言遘之子，兴文自垂髫。

飞扬慕古昔，跌宕扳贤豪。沾沾问奇字，片语为神交。

斯文久沦谢，玄阁长寥寥。尔志亮金石，遗风未全凋。

抽毫述往事，赠汝为虔刀。勖哉丈夫子，努力追前茅。
游大涤
王溉（宋代）

山合群峰路屈盘，溪行九折势蜿蜒。
云根长伴仙人迹，元盖潜通大涤天。
玉殿香消人寂寂，石坛花落草芊芊。
黄冠解识寻幽兴，为洗寒铛煮碧泉。
寿陈蕉源
释今无（明代）

我闻金色妙智身，坚密过于金刚宝。倒易三世如飞腾，寰中日月那能数。

桧柏苍松薄劣根，南山东海成轻尘。有大长者陈居士，妙得此智凌青春。

修长须髯梅花白，舌底风流妙入神。大智文殊七佛师，福成利行号童子。

我今已老君方少，坐饮山茶勿序齿。更睡华山八百年，制成竹马呼君起。
重到进公院
寇准（宋代）

伍年重到支公院，物态人情尽不同。
唯有寒柽暗秋色，依然蝉噪夕阳中。
客舍久雨无酒戏柬沈泰叔
陈棣（宋代）

秋来泞淖几曾乾，旅邸盘旋寻丈间。
拟仗神功击阳石，却疑天漏类阴山。
已甘从事经年别，未放管城终日閒。
欲课新诗强消遣，客情无赖语还悭。
挽四明乐仲本先生 其二
丁鹤年（元代）

昔访幽栖地，论文十日还。图书花竹里，窗户水云间。

一别成千载，孤魂隔万山。裹鸡吾老矣，东望涕长潸。
次朱文公廓然亭韵
李倜（宋代）

清晨出西郊，危径甃滑石。
徐登九日山，眼观天地窄。
沧溟渺无涯，云林森削壁。
徙倚极遐观，感今怀往昔。
而我遂幽寻，尘事忽如失。
颀然隐君子，未审果何得。
磨崖古题名，半含苍藓碧。
日夕促归鞍，青山云乱白。
题椿桂堂
林大中（宋代）

诗礼栽陪岁月深，流芳到此见天心。
桂枝竞秀椿难老，宽占堂前十亩阴。
忆过西湖与余中丞集生汎舟
释函是（明代）

苏堤衰柳雁初飞，短袖峨冠静对谁。万古湖山犹此日，六桥风雨忆当时。

故人梦断西州渺，病鹤天遥松月移。记得少年曾有约，一瓢长乞浙江湄。
和育王十二题 其十二 重台莲
李觏（宋代）

长疑佛界中，天女来行乐。为怕山风寒，仙衣尽重著。
閒静词
释文珦（宋代）

自从住山来，未尝离於山。
予爱山之静，山亦多予閒。
閒静两相得，悠然真意存。
白云乃知此，难与躁者言。
赠西山磊泉庵僧
周自中（宋代）

门掩古崖碧，霜欺苔迳斑。
去城无一里，此地若深山。
留客吟松下，驱泉过竹间。
羡师无外事，相伴白云间。
青松一首送杨侍郎丈赴阙
度正（宋代）

东山种青松，西山种桤木。
三年已成林，十载盘空谷。
桤成供烹爨，松成架巨屋。
所用各两涂，成功异迟速。
早作起揽袂，庖人已炊玉。
盈车载束薪，轧轧鸣车毂。
万家争欲买，须臾无一束。
樵夫喜易售，不知山已秃。
朝夕手不停，采采尝不足。
人情贵适用，那复问荣辱。
落落青松子，岁寒抱孤独。
大可充栋梁，小亦宜桁福。
奈何人不顾，偃蹇傲刍牧。
牵补芘风雨，无复思营筑。
有如命召公，往欲寻洛卜。
首当开明堂，号令于此肃。
明堂礼有制，伻图载简牍。
殷人崇以三，周制加其六。
广袤度尤严，所冀容群服。
奉璋列左右，天颜中穆穆。
规恢既宏远，制作难逼促。
当资合抱干，一柱扶天轴。
切勿用小材，小材必倾覆。
操斤走宇内，濯濯无遗育。
坚刚老不枯，允哉东山麓。
殷勤谢匠氏，所望一留目。
勿谓道里远，登载容万犊。
君王顾之叹，巨用必收录。
修竹操亦奇，谨毋遗修竹。
句 其五
杨蟠（宋代）

三峡江声流笔下，六朝山影满樽前。
别诗二首·其一
范云（南北朝）

洛阳城东西，长作经时别。
昔去雪如花，今来花似雪。
真欢乐 继重阳韵
马钰（金朝）

酒色气财关远＊。事务简、当而略。方堪可、水里寻金，固元初、修略仙药。锻炼须教明更灼。祥烟自然磅礴。这个好功夫，并无些为作。昏昏默默无依托。湛澄中，有期约。真消息、只在灵台，对云霞、琼林花萼。灿烂光辉真渐烁。性灵灵、有何佳作。阐大道清吟，显清欢清乐。
王德言枢密生日十首
曹勋（宋代）

中原秋色入輶轩，益助胸中造化权。
大有新诗入行纪，他时彩笔一时编。
灵山观金灯
吴龙翰（宋代）

嵯峨灵金山，峭壁偕天长。
巑屼万苍翠，无复敢颉颃。
登临劳远目，久羁尘俗韁。
天风送筇屐，此愿今一偿。
所喜侍老亲，贔屭升崇冈。
琪树蔼柔丝，瑶草超群芳。
松声入幽怀，妙乐非笙簧。
好鸟相劝酬，醉我林中觞。
我吟游仙诗，客和招隐章。
起舞沸欢笑，人影乱夕阳。
何妨阿堵女，山北敞虚堂。
石池閟甘泉，瓦炉腾妙香。
昔言山有灵，金灯夜呈祥。
信哉华严经，佛眉施白光。
澄公有妙力，一笑通禅房。
讵知山石间，而有金光藏。
崦嵫下朱景，山气相激扬。
若以色见佛，于法参与商。
我生事迂阔，咄咄颠复狂。
读书猎千古，浩气凌八荒。
乃欲落须发，掬水曹溪傍。
吹以无孔笛，倒骑牛一场。
手击混沌开，有此硬脊梁。
指点生死根，棒喝行诸方。
赣州鞫劾呈同事邓宰德夫
韦骧（宋代）

二月春寒倍觉深，双扉昼锁柏庭阴。修途远至劳虽甚，雅谊相亲喜不任。

穷覈须繄颛用智，哀矜当亦共存心。累囚未引犹纾暇，浊酒那辞细细斟。
春帖子词二十首·一皇后合五首
欧阳修（宋代）

三辰明润琁玑运，四气均调玉烛光。
共喜新年献椒酒，惟将万寿祝君不。
怀天竺磵梅
葛天民（宋代）

根在岩边结，枝从水际横。
此花殊近道，凡木欠修行。
密雪笼幽片，疏篁倚瘦茎。
那时香不浅，忆我话无生。
别董大二首
高适（唐代）

千里黄云白日曛，北风吹雁雪纷纷。
莫愁前路无知己，天下谁人不识君。

六翮飘飖私自怜，一离京洛十余年。
丈夫贫贱应未足，今日相逢无酒钱。
蕺山诸生来讯 其二
全祖望（清代）

多师未必真求益，不若归求自有馀。试到十年养气后，更参斯语定何如。
陪君明华燕集复用前韵
程俱（宋代）

华藏万竿玉，何殊辟疆园。城中最佳处，时复过高轩。

危亭望北郭，依依远人村。露叶有佳色，桃蹊亦无言。

累累古藤阴，附石如菖荪。下有小衡霍，巑岏列儿孙。

方池是鱼乐，水作千里浑。座满北海客，文追谪仙论。

襟期樗散郑，目系忘言温。斯须接棋战，坚壁如辕门。

不有覆舟虑，宁为注金昏。越医死更起，齐霸亡为存。

日入万籁息，羁禽趣林奔。林间屹层台，此岂萧公墩。

徜徉步松月，香露时披纷。胡床兴不浅，点缀无微云。
寄阮二举之杨十七彦文
刘敞（宋代）

我昔居宋都，潜有伐树忧。不期得君子，卒岁同优游。

杨生旧相知，情分故绸缪。阮公出倾盖，而肯如白头。

古人有忘年，嗟我非此俦。譬如羔袖微，岂可参狐裘。

知人视其友，孔圣称焉廋。所以梁楚间，亦闻东家丘。

相从未云厌，相别难自留。赠我数百言，精神露蛟虬。

杨子期我用，谓当佐王侯。阮公推我文，云可齐尹欧。

斯言岂易当，斯道岂易求。奈何千金珠，中夜而暗投。

书绅愿自勖，杂佩非可酬。欲知相忆心，淮水清悠悠。
咏梅五十首呈史尚书
释绍嵩（宋代）

露裛幽花冷自香，此花尽更有商量。
肌肤冰雪薰沉水，疏影寒光照野塘。
忆汪氏山亭旧游并简
薛嵎（宋代）

因山为址屋无多，中有幽人衣薜萝。
自撷溪毛充野腹，频敲牛角和渔歌。
舟车相过情难数，姓安长留石可磨。
遥想对床风雨际。一灯终夜照吟哦。
庚申元日口号
陆游（宋代）

晚涂初入长生运，新岁仍当大有年。
剩与乡邻同觅醉，市楼酒贱不论钱。
芜湖县阻雨
项安世（宋代）

江南五月作秋阴，杜若洲前十日霖。卧听儿童说风雨，老来元自不关心。
封泰山乐章。凯安
佚名（唐代）

烈祖顺三灵，文宗威四海。黄钺诛群盗，朱旗扫多罪。

戢兵天下安，约法人心改。大哉干羽意，长见风云在。
北坡梅开久一株独不著花立春日放一枝戏作
陆游（宋代）

日日来寻坡上梅，枯槎忽见一枝开。
广寒宫里长生药，医得冰魂雪魄回。
题薛景石瓜庐
徐照（宋代）

何地有瓜庐，平湖四亩余。
自锄畦上草，不放手中书。
人远来求字，童闲去钓鱼。
山民山上住，却羡水边居。
闻真如牡丹盛开偶忆去岁看花之会二首 其一
周紫芝（宋代）

记得东风隔水村，偶逢幽艳荐芳樽。今年多病无行乐，更怕春寒不出门。
李庭老许遗结丝勒帛
梅尧臣（宋代）

纫丝作长带，正胜茱萸纹。
冉冉仍垂绋，{左帛右炎}{左帛右炎}自有薰。
鲜华非称我。修饰未如君。
曾不日来取，贤哉知礼云。
临平山安隐寺最幽偶往游瞩
宋大樽（清代）

周览若有失，遥怀辄引领。白云先客在，春入空山静。

松风答樵歌，萝月带潭影。达者能栖心，至此更深省。
五更睡
王禹称（宋代）

数载直承明，宠深还若惊。趁朝鸡唤起，残梦马驮行。

左宦离双阙，高眠尽五更。如将闲比贵，此味敌公卿。
得舍弟消息
杜甫（唐代）

风吹紫荆树，色与春庭暮。花落辞故枝，风回返无处。

骨肉恩书重，漂泊难相遇。犹有泪成河，经天复东注。
罗先生归田八景为赋其四 其四 古寺梵钟
顾清（明代）

梅花搅我梦，欹枕五更初。头陀闵群昧，霜金吼桐鱼。

一击尘梦醒，再声灵襟虚。须臾万籁动，鸣鸡遍前墟。

起坐视檐隙，明星犹在隅。却忆长安日，整冠趋朝车。
和路朝奉新居 其四
徐积（宋代）

陈傅门前客姓徐，有何智术佐閒居。接檐俛仰令遮雨，缚竹纵横为架书。

趁雪斸田移草木，和湾汲水贮龟鱼。上元已过清明近，更约寻花不用车。
雁湖
史公亮（宋代）

梅艳凌霜带雪余，露华洗尽玉生肤。
东方千骑催人去，聊折春风寄雁湖。
次韵惟西堂巧山二首
陈著（宋代）

一片灵心著古风，清吟披拂到衰翁。
从教湖海相传去，知我曾来茅屋中。
奉使契丹二十八首 神水馆寄子瞻兄四绝〈十
苏辙（宋代）

少年病肺不禁寒，命出中朝敢避难。
莫倚皂貂欺朔雪，更催灵火煮铅丹。
〈马上作李若芝守一法，似有功。
〉夜两従来相对眠，兹行万里隔胡天。
试依北斗看南斗，始觉吴山在目前。
谁将家集过幽都，逢见胡人问大苏。
莫把文章动蛮貊，恐妨谈笑卧江湖。
虏廷一意向中原，言语绸缪礼亦虔。
顾我何功惭陆贾，橐装聊复助归田。
信笔再和二首
辛弃疾（宋代）

此心一似篆烟灰，好向君王早乞骸。
何处幽人来问讯，横担竹杖过溪来。
答景毫宣徽吴尚书见寄短偈
宋祁（宋代）

玉帐论兵罢，东方静守藩。
有尘都是客，无法可容言。
海鸟逢觞怯，醯鸡恋甕喧。
因公四句惠，弥觉对酬烦。
三姝媚 送舒亦山游越
张炎（宋代）

苍潭枯海树。正雪窦高寒，水声东去。古意萧闲，问结庐人远，白云谁侣。

贺监犹狂，还散迹、千岩风露。抱瑟空游，都是凄凉，此愁难语。

莫趁江湖鸥鹭。怕太乙炉荒，暗消铅虎。投老心情，未归来何事，共成羁旅。

布袜青鞋，休误入、桃源深处。待得重逢却说，巴山夜雨。
次韵斯远二十七日道中见怀二首 其二
赵蕃（宋代）

我姿甚不敏，与俗仍倍殊。难贪太常酒，顾归陶令庐。

山中亦何有，寂寞谁与娱。晤言阔无友，展卷聊得书。

人生七十稀，我今半已馀。百里九十戒，踌躇重踌躇。
水调歌头·瑞溢飞猿峤
佚名（宋代）

瑞溢飞猿峤，秀毓凤凰山。腊馀六日春到，人间世庆生贤。
东嘉倦雨遣兴有怀浙右兄弟二十韵
李洪（宋代）

南国地卑湿，兼旬雨不停。
气昏江练白，云蔽石崖青。
倦听涔涔霤，全遮渺渺汀。
柳低齐户牖，竹密亚窗棂。
坏壁蜗成字，衡门犬守扃。
莓苔侵座榻，鸟雀聚寒厅，
欹卧淮南枕，淋漓座右铭。
向空书咄咄，搔首叹星星。
乳燕穿帘入，子规和恨听。
消忧须酒圣，破睡问茶经。
异俗徒鸡卜，乡书赖鹊灵。
蒪羹怀笠泽，鹤唳忆华亭。
旅梦惊蝴蝶，原情念鹡鸰。
弹冠即台阁，通籍在朝廷。
徼福成虚诞，忘机契杳冥。
蛙喧私鼓吹，蚊斗幻雷霆。
药裹开空笼，山泉汲小瓶。
研蜍临古蠒，香篆读黄庭。
林屋连苍弁，松恨长茯苓。
江湖长在眼，何日遂在眼，
何日遂扬舲。
茶谷閒步
张镃（宋代）

自携折脚铛，煮芽仍带叶。
客至请渠尝，俗尘消旷劫。
三月奉教作
李峤（唐代）

银井桐花发，金堂草色齐。韶光爱日宇，淑气满风蹊。

蝶影将花乱，虹文向水低。芳春随意晚，佳赏日无暌。
真惠上人
释祖钦（宋代）

将谓如来，惠戒三昧，
此语虽真，此意未在。
正似湘江两半晴，岳面不开云叆叇。
一日升天四海明，杖头掀转却头轻。
不移跬步到潭城，相逢历历话前程。
羊肠岭
陈方（元代）

迢迢羊肠北，山深日当午。道傍多奇石，百态不受侮。

高或如飞龙，低或如踞虎。岌嶪积铁间，参差意无迕。

仆夫如怪我，疾行齐过弩。匆匆莫辞劳，悄悄愧不羽。

野果缀微殷，春泉流乱乳。焉知下山时，凄迷更何许？
忆黛眉 夜坐
许嗣隆（清代）

月淡霜浓横旅馆。借西风、做成凄婉。青女衣衫，素娥眉黛，未必此宵偏暖。

银箭丁丁玉漏转。顾天公、将他吹断。小院重关，孤城深锁，只有梦无人管。
送董侍御惟益按秦中
欧大任（明代）

明光使者出金闺，细草尊前绿已萋。春送法冠行蓟北，霜随绣已入关西。

大宛苜蓿飞黄急，二华芙蓉太白低。圣代防胡收上策，彩毫秋色待君题。
襄阳为自古要地抚遗迹吊往事有怀七人焉因各赋诗一首 其七 张顺
孙承恩（明代）

襄阳昔受困，敌骑何凭凌。矫矫二烈士，提兵援孤城。

雪涕奋雄二，悲风起冥冥。赤手蹈虎穴，义气孰敢撄。

轻舟驾巨涛，江水为奔腾。转战前无当，势若可横行。

惜哉天亡宋，其功竟无成。一时双玉节，皎皎照日星。

我来寻故垒，黯惨愁云凝。草木为号呼，犹似战伐声。

英魂凛赫赫，万古常如生。
早朝车中听望诗
何逊（南北朝）

诘旦钟声罢。
隐隐禁门通。
蘧车响北阙。
郑履入南宫。
宿雾开驰道。
初日照相风。
胥徒纷络驿。
驺御或西东。
暂喧耳目外。
还保性灵中。
方验游朝市。
此说不为空。
和刘公仪省宿呈同舍
韦骧（宋代）

夜宿冰厅愁解衣，南宫正是苦寒时。窗含积雪犹明几，炉拨残煤始捲帷。

无所忸怩当俯仰，不须容易叹衰迟。更为佳句贻同舍，使我挥毫羡色丝。
晓发铜城驿至东阿道中杂诗五章 其三
姚燮（清代）

拍翠下崇阿，晏水阻南麓。回滩乱沙嘴，逆泻碎河腹。

茭烟明远翠，壁色射绵绿。䑰䑠难唤渡，横篙傍鸥宿。

载驱歌就浅，独漉感泥浊。圆涡细旋马，断荇上萦毂。

溱洧笑裳褰，沧浪岂缨濯？迷津不可问，栖皇吊前躅。
长信秋词五首
王昌龄（唐代）

金井梧桐秋叶黄，珠帘不卷夜来霜。
熏笼玉枕无颜色，卧听南宫清漏长。

高殿秋砧响夜阑，霜深犹忆御衣寒。
银灯青琐裁缝歇，还向金城明主看。

奉帚平明金殿开，且将团扇共徘徊。
玉颜不及寒鸦色，犹带昭阳日影来。

真成薄命久寻思，梦见君王觉后疑。
火照西宫知夜饮，分明复道奉恩时。

长信宫中秋月明，昭阳殿下捣衣声。
白露堂中细草迹，红罗帐里不胜情。
端午日帖子词 其五
孙觌（宋代）

内苑属嘉辰，初收百药新。预知氛疠息，天意在生民。
浣溪沙 清明
严曾杼（清代）

轻风弄柳清明节。凭栏蓦地愁如织。无端留得经年疾。

自是君如解怜惜，愁怀万种还休歇。孩提解语殷勤说。
横山塔
杨万里（宋代）

相识横山塔，于今十五年。
孤标立绝顶，秃影照清川。
寂寞无香火，将迎几舫船。
吾襄岂重过，珍重塔中仙。
和邓至宏咏桂
崔中（宋代）

留伴君家老圃芳，月中余荫带天香。
愚公纵有移山力，不入当年花石纲。
颂古十五首
释慧远（宋代）

尽力当胸一拳，几个眉须堕落。
更欲如何若何，普化空中木铎。
韩子师朝路为小人无礼去国再来婺女
姜特立（宋代）

庭下棠阴七换秋，去思遗爱满东州。
当年父老留大尹，今日儿童迎细侯。
久别双溪劳梦想，重来八咏识风流。
故人再此相逢地，晓出衡门失旧愁。
十三日诵水生挑菜渚烟湿落梅村之句成诗十首 其十
韩淲（宋代）

潦倒春无藉，山深不出门。篱根寻野菜，花外见烟村。
次韵答荆门张都官维见和惠泉诗
苏轼（宋代）

楚人少井饮，地气常不泄。
蓄之为惠泉，坌若有所折。
泉源本无情，岂问浊与澈。
贪愚彼二水，终古耻莫雪。
只应所处然，遂使语异别。
泉傍地平衍，泉上山嵽嵲。
君子慎所居，此义安可缺。
古人贵言赠，敢用况高节。
不为冬霜干，肯畏夏日裂。
泠泠但不已，海远要当彻。
送荔子方蒙仲
方岳（宋代）

风枝露叶走筠笼，玉润冰寒擘绉红。
自往胸中评史记，久闻格调略相同。
鹧鸪天
朱敦儒（宋代）

天上人间酒最尊。非甘非苦味通神。一杯能变愁山色，三笺全迥冷谷春。

欢后笑，怒时瞋。醒来不记有何因。古时有个陶元亮，解道君当恕醉人。
浪淘沙　　题画兰
吴伟业（清代）

枉自苦凝眸。肠断归舟。依然明月旧南楼。报导孙郎消息好，杨柳风流。

花意落银钩。一寸轻柔。生绡不剪少年愁。看取幽兰啼露眼，心上眉头。
减字木兰花·长杨辇路
晏几道（宋代）

长杨辇路，绿满当年携手处。
试逐春风，重到宫花花树中。
芳菲绕遍，今日不如前日健。
酒罢凄凉，新恨犹添旧恨长。
东峰亭各赋一物得寒溪草
苏寓（唐代）

幂历溪边草，游人不厌看。馀芳幽处老，深色望中寒。
幸得陪情兴，青青赏未阑。
游李少师园十题·松岛
范祖禹（宋代）

孤屿何亭亭，苍松郁相对。
池中蛟龙起，天际风雨会。
南涧夜雪怀子启前东塘雪中寄诗未答
刘崧（元代）

昨夜南溪雪，故人安可期。欲寻行处履，长忆寄来诗。

龙蛰沧江水，乌啼冻树枝。武山千丈玉，思尔共游时。
初冬步至东村
陆游（宋代）

八月风吹粳稻香，九月荞熟天始霜。
男耕女饁常满野，宿麦覆始皆苍苍。
丰年比屋喜迎客，花底何曾酒杯迮。
家人但觅浩歌声，不在东阡在南陌。
和焦器之春雪
廖刚（宋代）

晓色初凝带月华，雰飞还见受风斜。红芳未遍人间景，白玉先风天上花。

迤逦郊园迷别坞，蒙笼春水绕谁家。会须选胜乘新霁，倒载千秋小样车。
瑞鹤仙 寿鹤沙许太史
董俞（清代）

羡归来昼锦。许安石东山，暂时高枕。深秋露华冷。

正丹枫半醉，黄花弄影。楼空人静。倚胡床、蟾光万顷。

试遥看、数点青螺，一片蓬瀛佳景。

还省。銮坡视草，芸署裁诗，玉堂仙境。雕戈画戟，把江山来重整。

荷君恩，且著莱衣戏舞，绿鬓韶华正永。尽教他、徐按笙歌，流霞细饮。
入阳抱山访朱大理
皇甫汸（明代）

怜君谢朝寺，归守旧林丘。芳树当轩植，清泉入户流。

焚车长自暇，学圃最宜秋。却笑题门者，何须罗雀求。
闻有衣冠附伪命者
曹勋（宋代）

义分元无守，跳粱遂不臣。
美新应有赋，思汉定何人。
晚景嗟逢此，孤忠尚欲伸。
君王在灵武，日伫靖风尘。
仙棋石
程元岳（宋代）

传闻棋不在中峰，曾有樵夫得一逢。自后世人无处觅，云溪花洞几重重。
过章戴二首
刘克庄（宋代）

鲁叟新阡何处寻，桥边感旧独沉吟。
一生欲唾奸谀面，千古难磨道义心。
溪昔放鱼晴鱍鱍，门今罗爵冷涔涔。
发潜赖有西山笔，何日碑成勤碧岑。
忆旧游 重九题师曾芝兰便面遗墨，为悟园赋
姚华（清代）

问槐堂月色，静里苔凝，秋院封烟。甚意都销尽，只风痕扇影，到眼堪怜。

画中时见，犹想调笔写春妍。怎托思芝兰。随人转徙，未了因缘。

年年。枉想忆，有几许游尘，茶后镫前。趁绿窗余沈，便云枝如素，风叶能颠。

岂知撒手成梦，遗迹世争传。又字罢题糕，孤镫感旧同夜禅。
东方朔
张方平（宋代）

不独岩扃与市尘，金门亦可晦吾真。孤风大义人谁见，宣室聊曾抗倖臣。
送谢景思假太常少卿奉祀温州太庙先至三街省
王铚（宋代）

神游眇邈海边城，捧诏躬祠盛此行。
九代衣冠汉原调，百年礼乐鲁诸生。
东山世德声名早，南省仙班气象清。
晓雨都门携锦帐，路人更羡采衣荣。
凤凰台上忆吹箫（同前）
曹勋（宋代）

碧玉烟塘，绛罗艳卉，朱清炎驭升晹。正应运、真人诞节，宝绪灵光。海宇均颁湛露，环佩拱、北极称觞。欢声浃，三十六宫，齐奉披香。

芬芳。宝薰如霭，仙仗捧椒扉，秀绕嫔嫱。上万寿、双鬟妙舞，一部丝簧。花满蓬莱殿里，光照坐、尊俎生凉。南山祝，常对化日舒长。
上巳後一日登快哉亭作
贺铸（宋代）

上巳信嘉辰，流觞传旧俗。
良游怅不遂，吏局方有属。
东风吹晓雨，万窍嗥林麓。
疑有泊舟人，狂歌河女曲。
逾期始澄霁，物色如新沐。
城角趋危亭，登临尉幽独。
纷华扫不见，胡蝶飞平绿。
竚倚穷夕曛，悠哉此心目。
赠乐仲恕
张栻（宋代）

老子曾从先觉游，后来文采继风流。胸中有意穷千古，笔下成章映九秋。

尘世利名无著莫，圣门事业要精求。咏归消息今犹在，鱼跃鸢飞会得不。
游罗浮怀诸贤与钟叔辉宝潭 其一
湛若水（明代）

福山觉山来信稀，鹤园鹤岑血沾衣。宝潭宝潭无愆期，予登飞云从予谁。
唁织簑翁
方回（元代）

系马篱边树，春初此叩扉。
行人求茗饮，老父售簑衣。
忽已空无物，云何去不归。
杵亡石臼破，残麦化蛾飞。
元日陪早朝
欧阳詹（唐代）

斗柄东回岁又新，邃旒南面挹来宾。和光仿佛楼台晓，

休气氛氲天地春。仪籥不唯丹穴鸟，称觞半是越裳人。

江皋腐草今何幸，亦与恒星拱北辰。
挽知宫王月谷三章
白玉蟾（宋代）

去年五月风飕飕，人在方瀛山上头。
见我飘然动行色，有诗因尔话离愁。
早知如许归仙速，悔不迟为几日留。
闻道先生归去日，千岸万壑正中秋。
从贾倅乞猫
章甫（宋代）

渚宫茅屋住经年，墙壁苦遭群鼠穿。
旋乞狸奴名去恶，中宵客枕得安眠。
携之俱东泛江水，餍饫鱼腥二千里。
半途忽作楚人弓，儿女怜渠今未已。
昨宵闻说二车家，花墩五子俱可夸。
此诗虽拙胜盐茶，不问白黑灰狸花。
庄陵挽歌词三首
张籍（唐代）

白日已昭昭，干戈亦渐消。迎师亲出道，从谏早临朝。

佞幸威权薄，忠良宠锡饶。丘陵今一变，无复白云谣。

观风欲巡洛，习战亦开池。始改三年政，旋闻七月期。

陵分内外使，官具吉凶仪。渭北新园路，箫笳远更悲。

晓日龙车动，秋风阊阖开。行帷六宫出，执绋万方来。

惨惨郊原暮，迟迟挽唱哀。空山烟雨夕，新陌绕陵台。
卜算子·携月上南楼
魏了翁（宋代）

携月上南楼，月已穿云去。莫照峨眉最上峰，同在峰前住。东望极青齐，西顾穷商许。酒到忧边总未知，犹认胡床处。
醉中咏梅花
李建勋（唐代）

十月清霜尚未寒，雪英重叠已如抟。还悲独咏东园里，

老作南州刺史看。北客见皆惊节气，郡僚痴欲望杯盘。

交亲罕至长安远，一醉如泥岂自欢。
送张汉臣归保塞兼简张万户
杨云鹏（元代）

十年文笔远从戎，籍籍名香幕府中。鞍马不教生髀肉，檄书端府愈头风。

地连三赵山河壮，城镇三关鼓角雄。若见投壶祭征虏，为言白首坐诗穷。
梅花集句 其四十五
李龏（金朝）

龙脊桥边住最幽，谁将小笛按梁州。年年岁岁花相似，马上多逢醉五侯。
午门早朝简欧祯伯黎惟敬
罗岳（明代）

皇州莺啭柳条轻，五漏追趋待禁城。汉倬金茎天阙晓，日华仙仗衮衣明。

肯持列戟辞方朔，入奏凌云谢长卿。幸缀玉墀鹓序后，蓬茅因得罄生平。
田舍即事 其一
释居简（宋代）

刺水绿针抽，田低水退流。未饥先作午，图饱预占秋。

井远瓶罂重，陂荒茧栗浮。静思田舍乐，却为素餐羞。
大能仁寺
刘学箕（宋代）

规模应甲刹，殿阁拥金仙。
岁歉炊烟绝，城低野色连。
客僧皆散去，主者独安眠。
成毁难逃数，山门八百年。
鹧鹧天
晏几道（宋代）

陌上蒙蒙残絮飞
杜鹃花里杜鹃啼
年年底事不归去
怨月愁烟长为谁
梅雨细，晓风微
倚楼人听欲沾衣
故园三度群花谢
曼倩天涯犹未归
金刚随机无尽颂·福智无比分第二十四
释印肃（宋代）

未抵如来智，通明成大慧。
用处不换机，隐显头头是。
送朱山人放越州，贼退后归山阴别业
刘长卿（唐代）

越州初罢战，江上送归桡。南渡无来客，西陵自落潮。

空城垂故柳，旧业废春苗。闾里相逢少，莺花共寂寥。
阊阖台 其一
刘攽（宋代）

看雪望春何处好，城腰山腹暂来登。人知容足无馀愿，便是章华与九层。
西轩偶书
孔平仲（宋代）

潇洒无俗韵，登临纾远情。吟题红叶满，卧看白云生。

山色差屏翠，溪流泻镜明。优游此终日，其乐胜公卿。
挽赵秋晓
陈师善（宋代）

惊呼事定隔存亡，天地无情此恨长。
冷落席门怜曲逆，凄凉诗法忆濠梁。
此生结习缘犹浅，晚景追陪愿未偿。
珍重韩公遗稿在，忍将展翫伯情伤。
望山海访孟姜女望夫台遗址
黎贞（明代）

长城遗迹已尘埃，犹说秦人此地开。姜女茫茫千载后，海边还有望夫台。